《九日何龙友区启图黎无求过集》
明代·李孙宸

陆沈又复滞燕京，秋色偏宜吏隐情。逢节每寻香国会，听鸿不那客心惊。

篱边菊蕊迟寒发，槛外云霞向晚明。莫忆插萸天万里，尊前拚醉夜纵横。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。